КъБКъУ-р къыхах
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым и студентхэм куэду яхэтщ хамэ къэралхэм къикIа щIалэгъуалэ. Абыхэм я бжыгъэр зы илъэсым нэхърэ къыкIэлъыкIуэм нэхъыбэ хъууэрэ макIуэ. Ди гуапэ зэрыхъущи, абыи къегъэлъагъуэ щIэныгъэ нэхъыщхьэ зэзыгъэгъуэтыну щIэхъуэпсхэм а еджапIэ нэхъыщхьэр къызэрыхахыр.
ЕджапIэ нэхъыщхьэм щIэтIысхьэным ипэ къихуэу, хабзэ хъуащи, хамэ къэралхэм къикIа абитуриентхэр еджэным щыхуагъэхьэзыр илъэс курсхэр мэлажьэ. Ар и къудамэщ университетым Хамэ щIыналъэхэм щыщ студентхэм щIэныгъэ щрагъэгъуэт школ нэхъыщхьэм (ВШМО). КъБКъУ-м иджыблагъэ щекIуэкIа гуфIэгъуэ пшыхьри зыхуэгъэзар еджэным щыхуагъэхьэзыр курсхэр ехъулIэныгъэкIэ къэзыухахэр гъэпэжэнырт, гъэ еджэгъуэ блэкIам кърикIуахэр къэпщытэжынырт.
Университетым и проректор Къэжэр Артур зэрыжиIамкIэ, мыгъэрей илъэс курсхэм щеджащ хамэ къэрал къикIа цIыхуи 100-м щIигъу. Зы илъэсым и кIуэцIкIэ ахэр ирагъэджащ унэтIыныгъи 4-м тещIыхьауэ, щхьэж къыхихыну зыхуей IэщIагъэм елъытауэ. Апхуэдэхэщ, къапщтэмэ, медико-биологие, инженерно-техникэ, гуманитар, экономикэ унэтIыныгъэхэр. Абитуриентхэм пэщIэдзэ щIэныгъэ зрагъэгъуэтащ биологие, химие, физикэ, математикэ, информатикэ, урыс литературэ, къэбэрдей-шэрджэсыбзэ, тхыдэ, обществознание предметхэмкIэ. Курсхэм щIэсахэм ящыщ дэтхэнэри зэрырагъаджэ программэм къигъэув мардэхэм пэлъэщащ, къэпщытэныгъэхэми ехъулIэныгъэкIэ пхыкIыжащ. Ахэр къэзыуха щIалэгъуалэм къыхах хабзэщ республикэм, къэралым я еджапIэ нэхъыщхьэхэм ящыщу я щIэныгъэм адэкIэ щыхагъэхъуэну я мурадыр. Абитуриентхэм ящыщу 80-м щIигъум гупыж ящIащ КъБКъУ-м еджэным щыпащэну.
— ФIыщIэ ин яхудощI мы щIалэгъуалэр щIэныгъэ нэхъыщхьэ зрагъэгъуэтыным тэмэму хуэзыгъэхьэзыра ди егъэджакIуэ Iэзэхэм, — къыхигъэщащ и къэпсэлъэныгъэм Къэжэрым. — Фэ хамэ къэралхэм къикIа щIалэгъуалэм щIэныгъэ ефта къудейуэ аракъым, атIэ ахэр ди псэукIэ-щыIэкIэм и хабзэхэм евгъэсащ, ди жылагъуэм, цIыхухэм зэрахэзэгъэфыну мардэхэм щывгъэгъуэзащ.
Курсхэр къэзыухахэм абы щыхьэт техъуэ къэрал дэфтэрхэр яритыжащ проректорым. Абы и гуапэу къыхигъэщащ еджэным ехъулIэныгъэ лъагэ щызыIэрызыгъэхьахэр, я цIэхэр щхьэхуэу къриIуэурэ. Апхуэдэу зэIущIэм щатыжащ хамэ къэралхэм къикIахэм папщIэ къызэрагъэпэщ олимпиадэхэм щытекIуахэм я щIыхь, фIыщIэ тхылъхэри.
Илъэс псокIэ къелIэлIа егъэджакIуэхэм, ныбжьэгъу къахуэхъуа хэкурысхэм фIыщIэ хуащIу, курсхэм щIэсахэм зэIущIэм хуагъэхьэзыра концерт цIыкIур куэдым ягу ирихьащ.
ЖЫЛАСЭ Маритэ.
